Diari Oficial de la Generalitat Valenciana


Sumari del DOGV 8689, del 02-12-2019 (2019/11311)

ORDRE 17/2019, de 19 de novembre, de la Conselleria d'Educació, Cultura i Esport, per la qual s'estableixen les bases reguladores per a la concessió de beques en règim de concurrència competitiva per a la realització de pràctiques professionals en l'Institut Valencià de Cultura.
---------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2019/11/19/17/dof/vci/html**

### Dades del document

Número de DOGV
:   8689

Data del DOGV
:   02-12-2019

Secció del DOGV
:   I. DISPOSICIONS GENERALS

Número del document
:   2019/11769


Data del document
:   19-11-2019

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * assignació per estudis
    * legislació
    * cultura

ORDRE 17/2019, de 19 de novembre, de la Conselleria d'Educació, Cultura i Esport, per la qual s'estableixen les bases reguladores per a la concessió de beques en règim de concurrència competitiva per a la realització de pràctiques professionals en l'Institut Valencià de Cultura. [2019/11599]  
Índex  
Preàmbul  
Capítol I. Disposicions generals  
Article 1. Objecte  
Article 2. Convocatòries i concessió de les beques  
Article 3. Requisits de les persones beneficiàries  
Capítol II. Criteris objectius d'atorgament de les beques  
Article 4. Barem per a avaluar els mèrits personals  
Capítol III. Procediment  
Article 5. Iniciació  
Article 6. Sol·licituds  
Article 7. Documentació acreditativa dels mèrits  
Article 8. Ordenació i instrucció del procediment  
Article 9. Avaluació de sol·licituds, informe i proposta de resolució  
  
Article 10. Resolució de concessió  
Capítol IV. Acompliment de les beques i obligacions  
Article 11. Unitat de realització de les pràctiques  
Article 12. Durada de les beques  
Article 13. Obligacions i drets de les persones beneficiàries  
Article 14. Règim d'incompatibilitats  
Article 15. Obligacions de l'entitat concedent  
Article 16. Borsa de reserva  
Capítol V. Quantia, pagament i justificació de les beques  
Article 17. Dotació econòmica individual  
Article 18. Pagament i justificació  
Article 19. Pèrdua del dret al cobrament i reintegrament  
Article 20. Suspensió de la beca  
Article 21. No subjecció a polítiques de competència  
Disposició addicional primera. Repercussió pressupostària  
Disposició addicional segona. Facultat de desenvolupament, interpretació i resolució d'incidències  
Disposició derogatòria única. Derogació normativa  
Disposició final única. Entrada en vigor.  
  
  
PREÀMBUL  
  
La Generalitat, en el marc de la política dirigida a la integració, millora i especialització de les persones amb titulació universitària en graus i llicenciatures, estableix les bases reguladores de les convocatòries de beques per a l'especialització professional dins de l'àmbit de l'Administració pública valenciana.  
L'Institut Valencià de Cultura és una entitat de dret públic de la Generalitat de les previstes en l'article 155 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, adscrita a la Conselleria d'Educació, Cultura i Esport, amb competències en matèries culturals, que potencia el seu estudi mitjançant biblioteques i centres de documentació especialitzats i gestiona la creació, la investigació, l'estudi i la formació com a mitjans principals de perfeccionament professional, així com la difusió i/o publicació dels resultats obtinguts. També figuren entre les seues funcions la formació de tècnics i personal especialitzat en adquisició, recuperació, conservació, restauració, documentació, exhibició, foment, promoció i difusió dels béns integrants del patrimoni cultural, especialment del valencià, i l'acreditació de la seua capacitació, segons disposa l'article 2, punt 2, lletres e) i f) del Decret 5/2013, de 4 de gener, que aprova el seu Reglament d'organització i funcionament, modificat, a aquest efecte, pel Decret 141/2014, de 5 de setembre, del Consell. El mateix Decret 5/2013, en l'article 2, punt 2, lletra l) atribueix a aquesta entitat de dret públic la convocatòria i la gestió de subvencions, ajudes i incentius en les diferents matèries culturals que integra.  
En compliment de les previsions derivades de la Llei 38/2003, de 17 de novembre, general de subvencions, del Reial decret 887/2006, de 21 de juliol, que va aprovar el Reglament de la Llei general de subvencions i en atenció al que es disposa en els articles 159 i següents de la mencionada Llei 1/2015, de la Generalitat, cal ara aprovar mitjançant una ordre les bases reguladores per a la concessió de beques en règim de concurrència competitiva per a la realització de beques professionals en les dependències de l'Institut Valencià de Cultura, dirigides a millorar la formació en documentació i àrees de treball relacionades en l'àmbit de les matèries culturals competència d'aquesta entitat, amb l'establiment d'un marc normatiu per a les convocatòries de beques d'acord amb les línies pressupostàries anuals que es consignen en les corresponents lleis de pressupostos de la Generalitat amb aquesta finalitat, i tot això amb l'observança del que s'estableix en el Decret 132/2009, de 4 de setembre, del Consell, pel qual es regula la concessió de beques i, específicament, les beques de pràctiques professionals.  
En aquest sentit, el Pla estratègic de subvencions 2016-2019 de la Conselleria d'Educació, Cultura i Esport, aprovat amb caràcter previ per la Resolució de data 30 d'agost de 2016, i modificat, a aquest efecte, per Resolució de data 19 de desembre de 2018, estableix com a objectiu 5 de l'Institut Valencià de Cultura: millorar la formació de joves documentalistes en matèries culturals competència de l'Institut Valencià de Cultura, incloent-hi una línia específica de beques per a realitzar pràctiques professionals en matèria de documentació.  
  
Atés que la referència a les beques per a la realització de pràctiques professionals en l'Institut Valencià de Cultura no es contemplava en el Pla estratègic, donat que no s'havia previst la seua necessitat, el projecte de la present ordre no consta en el Pla normatiu de l'Administració de la Generalitat. No obstant això, es considera convenient ajustar la concessió de les beques a la naturalesa d'aquestes, que és la pròpia de les ajudes públiques.  
En la tramitació d'aquesta norma s'han respectat els principis de bona regulació previstos en l'article 129 de la Llei 39/2015, d'1 d'octubre, del procediment administratiu comú de les administracions públiques: principis de necessitat, eficàcia, proporcionalitat, seguretat jurídica, transparència i eficiència.  
Respecte dels principis de necessitat i eficàcia, la norma s'adequa a un objectiu d'interés general, com és ampliar en la gestió de beques per a pràctiques professionals el principi de concurrència, així com els principis d'objectivitat, igualtat i no discriminació.  
Igualment, la norma s'ajusta al principi de proporcionalitat, ja que conté la regulació imprescindible per a atendre els objectius que es pretenen aconseguir.  
El principi de seguretat jurídica també es compleix, ja que la norma s'ha elaborat de manera coherent amb la resta d'ordenament jurídic, nacional i de la Unió Europea, amb la intenció de mantindre un marc normatiu estable, predictible, integrat i clar.  
A més, durant la tramitació de la norma ha quedat garantit el principi de transparència amb la publicació oficial del projecte normatiu en el Diari Oficial de la Generalitat Valenciana, a l'efecte que puga ser conegut per la ciutadania aquest text mitjançant el tràmit d'informació pública.  
Així mateix, s'han seguit les regles de procediment per a l'elaboració de reglaments autonòmics contingudes en l'article 43 de la Llei 5/1983, de 30 de desembre, del Consell.  
En aplicació del principi d'eficiència, la regulació plantejada no implica càrregues administratives innecessàries o accessòries ni més consum dels recursos públics.  
La mateixa Llei 1/2015, de la Generalitat, estableix en el seu article 160.2 que la competència per a aprovar mitjançant ordre les oportunes bases reguladores de la concessió de beques correspon a la persona titular de la conselleria competent, també en l'àmbit dels organismes públics vinculats o dependents, com és el cas de l'Institut Valencià de Cultura, i així ho recull l'article 4, punt 2, lletra j) del Reglament d'organització i funcionament de CulturArts Generalitat (ara Institut Valencià de Cultura, per disposició final primera de la Llei 1/2018, de 9 de febrer, de la Generalitat, reguladora de l'Institut Valencià d'Art Modern).  
  
Igualment, en atenció al que es preveu en l'article 26.3 de la Llei 1/2015, de la Generalitat, es deixa constància que l'aprovació i publicació de la present ordre per la qual s'estableixen les bases reguladores per a la concessió de beques en règim de concurrència competitiva per a la realització de beques professionals en l'Institut Valencià de Cultura, no té incidència pressupostària ni suposa cap increment de despesa, en derivar-se els compromisos econòmics a les diferents convocatòries específiques que s'ajustaran a les presents bases reguladores.  
En un altre ordre de coses, tenint en compte la qualitat dels beneficiaris i l'objecte de les beques regulades per aquesta ordre, aquestes beques queden excloses de l'aplicació del principi d'incompatibilitat amb el mercat interior contingut en l'article 107 del Tractat de Funcionament de la Unió Europea, atés que es dirigeixen a un col·lectiu que no exerceix cap activitat econòmica, tenen un pressupost limitat i pretenen la formació pràctica dels seus beneficiaris; per tant, no estan vinculades a cap activitat econòmica, ni proporcionen cap avantatge econòmic per a una empresa o producció, ni tenen incidència en la competència que afecta els intercanvis comercials entre els estats membres de la Unió Europea. En conseqüència, no és obligatòria la notificació a la Comissió Europea, de conformitat amb els articles 3.4 i 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques.  
  
En aplicació del principi de transparència, s'ha donat publicitat de la iniciativa normativa i dels documents propis del procés d'elaboració quan s'ha cursat la sol·licitud de dictamen al Consell Jurídic Consultiu, a través del Portal de Transparència de la Generalitat i pàgina web de l'Institut Valencià de Cultura. Això sense perjudici d'haver sotmés l'expedient a informació pública, havent-se publicat l'anunci corresponent en el Diari Oficial de la Generalitat Valenciana.  
  
Per això, en virtut del que s'exposa, vista la proposta del director general de l'Institut Valencià de Cultura i d'acord amb aquesta, i fent ús de les facultats que em confereixen el citat article 160.2 de la Llei 1/2015, de la Generalitat; l'article 28 de la Llei 5/1983, de 30 de desembre, del Consell; el Reglament general de subvencions, aprovat pel Reial decret 887/2006, de 21 de juliol, i l'article 4, punt 2, lletra j) del Reglament d'organització i funcionament de l'Institut Valencià de Cultura, aprovat pel Decret 5/2013, de 4 de gener i modificat, a aquest efecte, pel Decret 141/2014, de 5 de setembre, del Consell, i vistos els informes de l'Advocacia de la Generalitat i de la Intervenció Delegada i conforme el Consell Jurídic Consultiu de la Comunitat Valenciana,  
  
  
  
ORDENE  
  
CAPÍTOL I  
Disposicions generals  
  
Article 1. Objecte  
La present ordre estableix les bases per les quals han de regir-se les convocatòries de beques per a la realització de pràctiques professionals en dependències de l'Institut Valencià de Cultura en matèria de documentació de matèries culturals competència d'aquesta entitat.  
  
Article 2. Convocatòries i concessió de les beques  
1. Les convocatòries de beques es realitzaran mitjançant resolució de la persona titular de l'Institut Valencià de Cultura.  
2. Les convocatòries de beques determinaran el seu número, la dependència i el lloc de desenvolupament, així com l'activitat pràctica a desenvolupar i, en tot cas, recolliran, almenys, els aspectes establits en l'article 166 de la Llei 1/2015, de la Generalitat.  
3. La concessió de beques es realitzarà en règim de concurrència competitiva i es regirà pels principis de publicitat, transparència, objectivitat, igualtat i no discriminació.  
4. Amb la finalitat de garantir la transparència en els procediments de concessió de subvencions, que ve recollida en la Llei 19/2013, de 9 de desembre, de transparència, accés a la informació pública i bon govern, les dades relatives a aquestes beques s'inclouran en la Base de Dades Nacional de Subvencions (BDNS).  
Article 3. Requisits de les persones beneficiàries  
Podran sol·licitar les beques objecte de regulació en aquestes bases, les persones que, al final del termini de presentació de les sol·licituds que determine la corresponent convocatòria, reunisquen els requisits següents:  
a) Tindre la nacionalitat espanyola o ser nacional d'un estat membre de la Unió Europea i, a més, tindre veïnatge administratiu en qualsevol dels municipis de la Comunitat Valenciana. Les persones aspirants inscrites en el padró d'un municipi de la Comunitat Valenciana que no posseïsquen la nacionalitat espanyola hauran d'acreditar coneixements suficients (nivell específic mínim B2) en alguna de les llengües oficials de la Comunitat Valenciana; aspecte que es verificarà, si escau, durant el procés de selecció.  
b) No ser major de 35 anys.  
c) Estar en possessió de la titulació universitària de grau en Informació i Documentació.  
O a falta d'això, estar en possessió d'un altre grau o llicenciatura i d'un màster universitari en Documentació, Arxius i Biblioteques o equivalent.  
Les titulacions esmentades han d'haver sigut expedides o homologades per les autoritats espanyoles corresponents o dels altres països de la Unió Europea.  
d) No haver transcorregut més de cinc anys des de l'obtenció del grau en Informació i Documentació o, si escau, des de la finalització del màster universitari en Documentació, Arxius i Biblioteques o equivalent.  
e) No trobar-se incurs en les prohibicions per a obtindre la condició de persona beneficiària, establides en l'article 13.2 de la Llei 38/2003, de 17 de novembre, general de subvencions.  
  
  
CAPÍTOL II  
Criteris objectius d'atorgament de les beques  
  
Article 4. Barem per a avaluar els mèrits personals  
1. Els mèrits de les persones sol·licitants de cadascuna de les convocatòries de beques es baremaran segons els criteris següents:  
a) Expedient acadèmic. El màxim de puntuació que podrà obtindre's en aquest apartat serà de 14 punts. S'inclouen els aspectes de valoració següents:  
a.1) La puntuació assignada a l'expedient acadèmic coincidirà amb la nota mitjana ponderada, inclosa en el certificat oficial que s'aporte, d'acord, segons corresponga, amb el que disposa l'article 5 del Reial decret 1125/2003, de 5 de setembre, pel qual s'estableix el sistema europeu de crèdits i el sistema de qualificacions en les titulacions oficials universitàries de caràcter oficial i validesa en tot el territori nacional, i donarà lloc a una valoració entre 5 i 10 punts, d'acord amb l'escala següent:  
- Nota mitjana 5 a 5,99: 5 punts.  
- Nota mitjana 6 a 6,99: 6 punts.  
- Nota mitjana 7 a 7,99: 7 punts.  
- Nota mitjana 8 a 8,99: 8 punts.  
- Nota mitjana 9 a 9,99: 9 punts.  
- Nota mitjana 10: 10 punts.  
Quan l'expedient acadèmic es puntue sobre altres paràmetres de puntuació es calcularà el seu equivalent de 5 a 10 punts.  
a.2) Altres títols acadèmics oficials que no constituïsquen un requisit per a la concessió de les beques convocades es valoraran amb un màxim de 4 punts, segons l'escala següent:  
- Doctorat: 2 punts.  
- Màster: 1 punt.  
- Altres graus: 1 punt.  
En cas d'acreditar més d'un doctorat, màster o altres graus, només se'n puntuarà un amb els punts indicats.  
b) Coneixement de valencià. La puntuació màxima serà de 2 punts.  
  
b.1) Es valorarà cada nivell superat, d'acord amb el Marc Europeu Comú de Referència per a les Llengües, tenint en compte l'equivalència dels certificats expedits o homologats per la Junta Qualificadora de Coneixements de Valencià, i es puntuarà exclusivament el nivell més alt acreditat amb un màxim d'1,50 punts i amb la valoració següent:  
  
- Certificat de nivell A2: 0,15 punts  
- Certificat de nivell B1: 0,25 punts  
- Certificat de nivell B2: 0,75 punts  
- Certificat de nivell C1: 1 punt  
- Certificat de nivell C2: 1,50 punts  
b.2) Es valoraran altres certificats reconeguts oficialment, conforme a la puntuació següent, fins a un màxim de 0,50 punts:  
- Llenguatge administratiu: 0,50 punts  
- Llenguatge en mitjans de comunicació: 0,50 punts  
- Correcció de textos: 0,50 punts  
c) Coneixement d'idiomes de la Unió Europea.  
Es valorarà d'acord amb el Marc Europeu Comú de Referència per a les Llengües, amb un màxim de 3 punts, a raó de 0,25 punts per cada nivell superat.  
Només es valoraran els títols expedits per les escoles oficials d'idiomes, universitats, ministeris o qualsevol organisme oficial acreditat.  
  
En el cas que el coneixement d'un idioma s'acredite mitjançant un títol universitari i aquest títol haja sigut puntuat en l'apartat a.2) d'aquest barem, no es podrà computar també dins d'aquest apartat c.  
  
d) Experiència professional. La valoració màxima que es podrà obtindre en aquest apartat serà de 5 punts. S'haurà d'acreditar experiència professional relacionada directament amb l'objecte de les beques que es convoquen i es valorarà a raó de 0,25 punts per cada mes complet treballat.  
e) Prova. La valoració màxima que es podrà obtindre en aquest apartat serà de 6 punts.  
Les persones sol·licitants admeses seran convocades a una prova presencial sobre els seus coneixements sobre les matèries relacionades amb l'objecte de les beques convocades.  
La prova consistirà en un total de dotze preguntes, les mateixes per a tots els aspirants.  
Cada pregunta que es responga correctament es puntuarà amb 0,50 punts.  
Per a superar la prova serà necessari obtindre, com a mínim, 3 punts.  
L'obtenció d'una puntuació inferior a 3 punts en la prova, així com la no presentació, suposarà l'exclusió de la convocatòria, excepte malaltia o causa familiar greu degudament justificada.  
  
2. La puntuació atorgada per la comissió avaluadora en la prova presencial se sumarà, en els casos dels aspirants que la superen, a la puntuació obtinguda en els apartats anteriors d'aquest barem, a fi d'obtindre com a resultat la puntuació final del procés de selecció, que serà com a màxim de 30 punts.  
3. Els que, després d'haver sigut citats a la prova, hagen sigut avaluats per aquest concepte i no hagen resultat adjudicataris de les beques, quedaran inclosos, per ordre decreixent de puntuació, en una borsa de reserva.  
4. En cas d'empat es resoldrà a favor de les persones que en el moment de finalització del termini de presentació de les sol·licituds hagen acreditat i per aquest ordre: el reconeixement per l'òrgan competent de tindre certificat de discapacitat (igual o superior al 33 %), ser víctima de violència de gènere o ser víctima d'accions terroristes. I dins d'aquesta prelació o en defecte d'aquestes circumstàncies, es considerarà el candidat que tinga la puntuació més alta en l'expedient acadèmic.  
  
  
  
CAPÍTOL III  
Procediment  
  
Article 5. Iniciació  
El procediment s'iniciarà d'ofici mitjançant convocatòria aprovada per resolució del president de l'Institut Valencià de Cultura i es publicarà en el Diari Oficial de la Generalitat Valenciana.  
  
Article 6. Sol·licituds  
1. El termini de presentació de sol·licituds serà el que s'establisca en la corresponent convocatòria.  
2. Les persones aspirants a obtindre una beca presentaran la sol·licitud per via telemàtica, segons el model normalitzat publicat en la resolució de la convocatòria.  
La recepció en dia inhàbil en la unitat corresponent s'entendrà efectuada el primer dia hàbil següent. Es consideren dies inhàbils, segons el que s'estableix en l'article 30.2 de l'esmentada Llei 39/2015, els dissabtes i diumenges, així com els dies que tinguen la condició de festes oficials a la Comunitat Valenciana.  
En cas de presentació de més d'una sol·licitud per a una determinada convocatòria, únicament es tindrà en compte l'última que es presente i s'arxivaran les anteriors.  
3. El formulari de sol·licitud incorporarà una declaració responsable mitjançant la qual la persona sol·licitant manifesta sota la seua responsabilitat que totes les dades recollides en la sol·licitud i en el currículum que adjunta són verídiques i que es troba en possessió de la documentació que així ho acredita, quedant a disposició de l'Institut Valencià de Cultura, que podrà realitzar les oportunes actuacions de comprovació, control i inspecció.  
D'acord amb el que es disposa en l'article 69.4 de la Llei 39/2015, la inexactitud, falsedat o omissió, de caràcter essencial, de qualsevol dada o informació que s'incorpore a una declaració responsable o a una comunicació, o la no-presentació davant de l'Administració competent de la declaració responsable, de la documentació que siga requerida si escau per a acreditar el compliment del que s'ha declarat, o de la comunicació, determinarà la impossibilitat de continuar en el procés de selecció.  
4. L'Institut Valencià de Cultura obtindrà, dels organismes competents, les certificacions que acrediten que la persona sol·licitant està al corrent de les obligacions tributàries i amb la Seguretat Social, llevat que manifeste la seua oposició en l'imprés de sol·licitud.  
5. Les dades de caràcter personal que figuren en la sol·licitud i, en general, les que resulten del present procediment, podran ser incloses en un fitxer per al seu tractament per l'Institut Valencià de Cultura com a titular responsable del fitxer, en l'ús de les funcions pròpies que té atribuïdes i en l'àmbit de les seues competències.  
Les persones sol·licitants podran exercir els drets d'accés, rectificació, cancel·lació i oposició, tot això de conformitat amb el que es disposa en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
6. La presentació de la sol·licitud per a optar a les beques implicarà l'acceptació per la persona sol·licitant de les presents bases.  
7. Si la sol·licitud presentada en termini no reuneix els requisits preceptius que establisca la convocatòria, es requerirà la persona interessada perquè els esmene en el termini màxim de deu dies hàbils, i si no ho fa es considerarà que ha desistit de la sol·licitud.  
8. Sense perjudici de l'anterior, la convocatòria podrà establir una fase prèvia d'avaluació per a verificar el compliment dels requisits necessaris per a adquirir la condició de persona beneficiària. En tot cas, aquesta fase només podrà afectar els requisits que no requerisquen cap valoració. Finalitzat el termini de presentació de sol·licituds es podrà fer pública, de la manera que es determine, una llista provisional d'admeses i excloses i els motius de l'exclusió per a cada cas.  
  
9. L'Institut Valencià de Cultura cursarà les notificacions per la via electrònica a través de la Carpeta Ciutadana de la persona física sol·licitant (https://sede.administracion.gob.es/carpeta/clave.htm).  
  
Article 7. Documentació acreditativa dels mèrits  
1. Amb la finalitat de reduir les càrregues administratives a les persones interessades, junt amb la sol·licitud i currículum no s'acompanyarà la documentació acreditativa dels mèrits.  
2. Les persones seleccionades per a la fase de la prova presencial hauran de presentar la documentació acreditativa dels mèrits detallats en el currículum en el termini que indique la convocatòria.  
Aquesta documentació és la següent:  
a) La titulació acadèmica expedida o homologada per les autoritats espanyoles o per autoritats dels altres països de la Unió Europea.  
Si el títol es troba en tràmit d'expedició, podrà presentar-se certificat acadèmic de finalització d'estudis expedit per l'òrgan competent, juntament amb el rebut de l'abonament de les taxes corresponents.  
  
b) Expedient acadèmic amb la nota mitjana oficial.  
c) Qualsevol altre document que acredite la possessió de títols, màsters, cursos i mèrits docents o professionals que es desitgen al·legar.  
  
d) Certificat de la Junta Qualificadora de Coneixements de Valencià o de qualsevol entitat certificadora homologada.  
e) Documentació que acredite trobar-se en algun dels supòsits establits en l'apartat 4 de l'article 4, que determinen la preferència de la concessió de la beca en cas d'empat en la valoració.  
f) En el cas d'acreditació d'experiència professional relacionada directament amb l'objecte de les beques de cada convocatòria, s'haurà d'aportar l'informe de vida laboral, expedit per la Tresoreria General de la Seguretat Social, acompanyat de còpia dels contractes de treball.  
3. Els mèrits que no hagen sigut suficientment acreditats no seran tinguts en compte en la valoració.  
4. La documentació acreditativa dels mèrits no podrà ser objecte de requeriment, ni tindrà validesa cap document aportat amb data posterior a l'últim dia de termini de presentació de sol·licituds.  
5. El compliment temporal dels mèrits s'entendrà referit a la data de finalització del termini de presentació de sol·licituds.  
6. Qualsevol document que es presente en una llengua que no siga valencià o castellà haurà d'anar acompanyat de traducció jurada; en cas de no fer-ho no es prendrà en consideració.  
  
Article 8. Ordenació i instrucció del procediment  
L'òrgan competent per a l'ordenació i instrucció del procediment de concessió de les beques és el director general de l'Institut Valencià de Cultura.  
  
Article 9. Avaluació de sol·licituds, informe i proposta de resolució  
  
1. L'avaluació de les sol·licituds i la corresponent proposta serà duta a terme per una comissió tècnica de valoració.  
2. La comissió avaluadora serà nomenada pel president de l'Institut Valencià de Cultura, i haurà d'ajustar-se en la seua composició al principi de presència equilibrada per raó de sexe.  
3. La comissió avaluadora estarà composta, almenys, per la presidència i dues vocalies. La presidència correspondrà a la persona titular de la subdirecció general amb competències en matèria d'assumptes generals i personal, o la persona que es designe per a substituir-la, que exercirà la presidència de la comissió avaluadora.  
Seran vocals de la comissió:  
- La persona titular de la direcció del departament amb competències en matèria de documentació, arxiu i biblioteca, o la persona que es designe per a substituir-la.  
- La persona titular del servei amb competències en matèria d'ajudes, o la persona que es designe per a substituir-la.  
Exercirà la secretaria de la comissió una persona tècnica o administrativa de l'Institut Valencià de Cultura que actuarà amb veu però sense vot.  
4. Aquesta comissió podrà estar assessorada per especialistes en matèria de documentació, informació, arxius i/o biblioteca, que actuaran amb veu i sense vot, en qualitat d'assessors especialistes.  
5. La comissió se sotmetrà, quant al seu règim de funcionament, al que es disposa per als òrgans col·legiats en la legislació bàsica de règim jurídic de les administracions públiques.  
La comissió prendrà els seus acords per majoria simple, s'estendrà acta de les sessions que celebre i dels acords que adopte.  
6. Conclòs el procés de selecció, la comissió elaborarà informe provisional previ a formular proposta de resolució de concessió de beques, suplents i denegació de sol·licituds, amb les puntuacions obtingudes i l'esment de possibles incidències que servisquen de motivació a aquest.  
  
Aquest informe es publicarà almenys durant 10 dies hàbils en la pàgina web de l'Institut Valencià de Cultura (http://ivc.gva.es/) per tal que les persones sol·licitants efectuen les al·legacions oportunes en aquest termini.  
7. La comissió avaluadora estudiarà i resoldrà les al·legacions, i posteriorment elaborarà l'informe definitiu que s'elevarà al director general de l'Institut Valencià de Cultura, a qui correspon formular la proposta de resolució.  
En aquest informe constarà que, de la informació de què disposa, s'infereix que les persones que es proposen com a beneficiàries compleixen amb tots els requisits necessaris per a accedir a les subvencions.  
  
8. La proposta de resolució provisional, degudament motivada, serà notificada a les persones interessades en la forma que determine la convocatòria i es concedirà un termini de deu dies hàbils per a presentar al·legacions. No obstant això, es podrà prescindir del tràmit d'audiència quan no figuren en el procediment ni siguen tinguts en compte altres fets ni altres al·legacions i proves que les adduïdes per les persones interessades, en aquest cas la proposta de resolució formulada tindrà el caràcter de definitiva.  
  
Article 10. Resolució de concessió  
1. La resolució de concessió, amb expressió de les bases, convocatòria, programa i crèdit pressupostari al qual s'imputen les beques atorgades, relació de les persones beneficiàries, quantitats concedides i la finalitat d'aquestes, es publicarà en el Diari Oficial de la Generalitat Valenciana d'acord amb el que disposa l'article 26 de la Llei general de subvencions, en relació amb els articles 40 i 45 de la Llei 39/2015, i en la pàgina web de l'Institut Valencià de Cultura (http://ivc.gva.es/). Les ajudes concedides es publicaran igualment en la Base de Dades Nacional de Subvencions (BDNS).  
La publicació de la citada resolució tindrà els efectes de notificació a les persones interessades, d'acord amb el que es disposa en la legislació bàsica de procediment administratiu comú.  
2. El termini màxim per a dictar i publicar la resolució serà de tres mesos, a comptar des de la data de publicació de la convocatòria, sense perjudici que puga ampliar-se en els termes previstos en la legislació bàsica de procediment administratiu comú.  
En el cas que les sol·licituds presentades no siguen resoltes en aquest termini, s'entendran desestimades per silenci administratiu negatiu, sense perjudici de l'obligació de l'Administració de resoldre expressament continguda en la Llei 39/2015.  
3. Contra la resolució de concessió, que posarà fi a la via administrativa, es podrà interposar un recurs potestatiu de reposició davant del president de l'Institut Valencià de Cultura en el termini d'un mes a comptar des de l'endemà de publicar-se, o directament un recurs contenciós administratiu davant dels jutjats contenciosos administratius de València en el termini de dos mesos a comptar des de l'endemà de publicar-se, sense perjudici de qualsevol altre que s'estime pertinent.  
  
  
  
CAPÍTOL IV  
Acompliment de les beques i obligacions  
  
Article 11. Unitat de realització de les pràctiques  
1. Les pràctiques professionals de les persones becades es realitzaran en les dependències de l'Institut Valencià de Cultura que es concreten en cada convocatòria.  
2. La direcció tècnica de les persones becades es realitzarà pel tutor o tutora assignat.  
  
Article 12. Durada de les beques  
1. El període de durada de les beques serà com a màxim de 12 mesos, des de la data que s'indique en la resolució de concessió.  
2. El període de durada es podrà prorrogar, sense necessitat de nova convocatòria, per un període màxim de 12 mesos addicionals, sempre que existisca disponibilitat pressupostària i el desenvolupament de l'activitat que s'estiga efectuant així ho requerisca o aconselle.  
A aquest efecte, la direcció tècnica haurà de plantejar la pròrroga mitjançant el control del treball efectuat, la qual serà examinada i proposada per la comissió tècnica de valoració regulada en l'article 9, que l'elevarà motivadament a la decisió del president de l'Institut Valencià de Cultura.  
  
Article 13. Obligacions i drets de les persones beneficiàries  
1. Les persones beneficiàries de les beques hauran d'estar al corrent en el compliment de les seues obligacions tributàries i davant de la Seguretat Social, tot això amb anterioritat a dictar-se la proposta de resolució de concessió de la beca, de conformitat amb el que s'estableix en l'article 14.1.e de la Llei 38/2003, general de subvencions.  
2. Les persones a les quals es concedisquen les beques estan obligades a incorporar-se al departament que se'ls indique en el termini establit, a realitzar l'activitat que ha motivat la concessió durant el període corresponent a la beca concedida i a guardar el degut secret i confidencialitat dels assumptes en què intervinguen, així com a complir les obligacions establides tant en l'article 14 de la Llei general de subvencions com en la mateixa convocatòria.  
3. Les persones beneficiàries estan obligades a acceptar la concessió de la beca i a renunciar a qualsevol altra beca simultània en tot o en part que es gaudisca.  
4. A la finalització del període de durada de les beques, i en el termini màxim de trenta dies, les persones beneficiàries de les beques hauran d'entregar una memòria sobre les activitats realitzades i els coneixements adquirits.  
El lliurament de la memòria i l'informe favorable posterior per part de la direcció tècnica, seran condicions indispensables per al pagament de l'import de l'últim mes del període de durada de les beques.  
5. Mitjançant l'acceptació de les bases de la convocatòria, els becaris cedeixen gratuïtament i de forma indefinida els resultats obtinguts com a conseqüència del desenvolupament de les beques, així com la memòria final que presenten.  
6. Durant el període de gaudi de les beques, les persones beneficiàries hauran d'exercir les pràctiques en horari màxim de 30 hores setmanals, que es distribuiran de la forma en què s'organitze per part del tutor o tutora.  
  
Article 14. Règim d'incompatibilitats  
1. L'obtenció d'una beca en el marc de la present ordre és incompatible amb l'acompliment de qualsevol altra beca o ajuda, així com amb la realització de qualsevol altra activitat laboral remunerada que supose concurrència amb l'objecte i dedicació de la beca o que impedisca el compliment de les obligacions derivades del normal desenvolupament d'aquesta.  
La infracció d'aquesta regla deixarà sense efecte la beca adjudicada, prèvia audiència a la persona interessada.  
2. Quan la persona beneficiària de la beca siga personal de la Generalitat, quedarà en la situació administrativa que siga procedent, d'acord amb la normativa vigent en matèria de funció pública.  
3. Quan la persona beneficiària de la beca no mantinga cap relació amb la Generalitat, la condició i aprofitament de la beca no implicarà cap vinculació laboral o administrativa amb la Generalitat.  
  
  
Article 15. Obligacions de l'entitat concedent  
Són obligacions de l'Institut Valencià de Cultura en relació amb les beques que es concedisquen conformement a aquestes bases:  
a) Proporcionar el suport necessari i facilitar la utilització dels mitjans, instruments i equips que resulten necessaris per al normal desenvolupament de l'activitat objecte de la beca.  
b) Designar un tutor o tutora que coordinarà i orientarà les activitats a realitzar per les persones beneficiàries de les beques, assignarà les funcions a realitzar en el curs de les seues pràctiques, realitzarà el seguiment i suport necessari, resolent els dubtes que puguen sorgir, i avaluarà el seu aprofitament.  
c) Vetlar pel desenvolupament adequat del programa de formació.  
d) Expedir el corresponent certificat d'aptitud i aprofitament a favor de la persona becada, després de la finalització del termini de la beca i després d'informe favorable del tutor o tutora.  
e) Tramitar l'alta en el Règim General de la Seguretat Social i efectuar la corresponent cotització, en aplicació del que es disposa en el Reial decret 1493/2011, de 24 d'octubre, pel qual es regulen els termes i les condicions d'inclusió en el Règim General de la Seguretat Social de les persones que participen en programes de formació; així com subscriure amb una entitat asseguradora una pòlissa d'assegurança per al cas d'accident individual, de la qual seran beneficiàries les persones adjudicatàries d'aquestes beques.  
f) Realitzar una comprovació material de l'efectiva realització de l'activitat, existència de la condició o compliment de la finalitat, en els termes que s'incorporen al pla de control de les subvencions de l'Institut Valencià de Cultura, aprovat per Resolució de 6 de març de 2018.  
  
  
Article 16. Borsa de reserva  
1. Es constituirà una borsa de reserva prioritzada per ordre decreixent de puntuació.  
2. Tindran dret a estar incloses en la borsa de reserva les persones aspirants que, després d'haver concorregut a prova presencial inclosa en el procés selectiu, hagen sigut avaluades per aquest concepte i no hagen resultat adjudicatàries de les beques.  
3. En el cas que es produïsquen vacants durant el període de gaudi de les beques, a causa de renúncies, abandons, incompliments d'obligacions o qualsevol altra incidència, es podrà concedir una nova beca, per la resta del període màxim d'aquesta, entre les persones integrants de la borsa regulada en aquesta base. En aquest cas la concessió s'efectuarà segons l'ordre prioritzat de la borsa.  
Si la vacant es produeix una vegada transcorreguda la meitat del període de durada de la beca, aquesta podrà declarar-se deserta.  
4. La condició d'integrant de la borsa de reserva no generarà, en cap moment, cap relació amb la Generalitat ni compromís d'accedir a la condició de persona becada.  
  
  
CAPÍTOL V  
Quantia, pagament i justificació de les beques  
  
Article 17. Dotació econòmica individual  
1. Les beques estaran dotades cadascuna d'elles amb 1.000 euros bruts mensuals, o l'import que determine la normativa vigent en el moment de la convocatòria. Sobre aquest import haurà de practicar-se la retenció corresponent a compte de l'Impost sobre la Renda de les Persones Físiques, i les altres que, si escau, pogueren correspondre, així com la corresponent cotització a la Seguretat Social en els termes establits en el Reial decret 1493/2011, de 24 d'octubre.  
2. En cas de pròrroga de les beques, en el segon període la quantia procedent serà la que resulte aplicable d'acord amb la resolució a què es refereix l'article 17, punts 1 i 3, del Decret 132/2009, de 4 de setembre, del Consell, pel qual es regula la concessió de beques, a la qual s'aplicarà l'increment global previst per a la despesa del sector públic valencià previst en la llei de pressupostos de cada any des de la data d'aquesta resolució.  
3. Les quantitats abonades en cap cas tindran el caràcter de salari o retribució, sinó d'ajuda econòmica per a les despeses que la beca comporta.  
4. Durant el període de vigència de la beca i amb la finalitat que la quantia de l'ajuda concedida no es veja indirectament minvada, es podran abonar ajudes complementàries per a compensar les despeses derivades de l'assistència a cursos, seminaris, esdeveniments o altres activitats que, a consideració del tutor o tutora responsable de la formació, s'entenguen necessaris o convenients als propòsits de la beca. En aquest cas, les despeses seran rescabalades en els termes que estableix el Decret 24/1997, d'11 de febrer, del Consell, sobre indemnitzacions per raó del servei i gratificacions per serveis extraordinaris.  
L'aplicació d'aquesta normativa es refereix únicament als conceptes i quanties que s'hagen de rescabalar sense que això implique una modificació en la relació jurídica de la persona becada amb l'Administració.  
  
  
Article 18. Pagament i justificació  
L'import de les beques s'abonarà per mensualitats vençudes, prèvia certificació de la persona responsable de la unitat administrativa en la qual la persona beneficiària de la beca estiga desenvolupant la seua activitat, acreditativa d'un satisfactori nivell de dedicació i aprofitament.  
  
Article 19. Pèrdua del dret al cobrament i reintegrament  
1. La renúncia a la beca suposarà la pèrdua de tots els drets inherents a la beca i, per tant, el seu import deixarà de percebre's a partir d'aquell moment.  
2. Es produirà la pèrdua del dret al cobrament total o parcial de la beca en el supòsit de falta de justificació o de concurrència d'alguna de les causes previstes en l'article 37 de la Llei 38/2003, de 17 de novembre, general de subvencions.  
3. Serà procedent el reintegrament de la quantitat percebuda i l'exigència de l'interés de demora corresponent des del moment del pagament de l'ajuda fins a la data en què s'acorde la procedència del reintegrament, d'acord amb el que es disposa en l'article 37 de la Llei 38/2003, de 17 de novembre, general de subvencions, així com en els supòsits següents:  
a) Quan es destine la quantitat percebuda a altres finalitats diferents de l'objecte de l'ajuda.  
b) Quan s'incórrega en algun dels casos d'incompatibilitat de la beca establits en l'article 16 d'aquestes bases reguladores.  
c) Quan la subvenció siga destinada a la realització d'una activitat o al compliment d'una finalitat prohibida en el títol VI de la Llei 14/2017, de 10 de novembre, de la Generalitat, de memòria democràtica i per a la convivència de la Comunitat Valenciana.  
4. En la tramitació dels procediments es garantirà, en tot cas, el dret d'audiència a la persona interessada.  
  
Article 20. Suspensió de la beca  
1. En els supòsits en què, per raó de part, paternitat, adopció o acolliment, s'interrompa el període de durada establit, la persona becada continuarà meritant i percebent l'import de la beca atorgada i recuperarà amb posterioritat el període interromput.  
2. Igualment, en casos d'ingrés hospitalari prolongat es recuperarà amb posterioritat el temps de pràctiques interromput.  
3. En tots dos casos, la situació haurà d'acreditar-se mitjançant els certificats oficials corresponents i es comunicarà al tutor o tutora de la persona beneficiària.  
  
Article 21. No subjecció a polítiques de competència  
Les beques regulades mitjançant aquesta ordre no requereixen notificació a la Comissió Europea, per no ajustar-se al que s'exigeix en l'article 107.1 del Tractat de Funcionament de la Unió Europea, atés que, per la seua naturalesa, àmbit d'actuació i limitat pressupost, no suposen un falsejament de la competència que afecte els intercanvis comercials entre estats membres.  
  
  
DISPOSICIONS ADDICIONALS  
  
Primera. Repercussió pressupostària  
L'aprovació de la present ordre no té incidència pressupostària, sense perjudici de les possibles convocatòries que puguen resoldre's conformement a la consignació pressupostària que s'establisca en l'exercici corresponent.  
  
Segona. Facultat per a actes d'aplicació, interpretació i resolució d'incidències  
1. S'autoritza el president de l'Institut Valencià de Cultura per a dictar els actes, resolucions i instruccions que siguen necessaris per a l'aplicació d'aquesta ordre.  
2. El president de l'Institut Valencià de Cultura resoldrà tant els dubtes com els conflictes que pogueren plantejar les persones beneficiàries de les beques en l'exercici de la seua funció. Al mateix temps, resoldrà les incidències que es produïsquen durant el període del gaudi d'aquestes, prèvia audiència de la persona interessada.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les normes del mateix rang o d'un rang inferior que s'oposen al que preveu aquesta ordre.  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 19 de novembre de 2019  
  
El conseller d'Educació, Cultura i Esport,  
VICENT MARZÀ I IBÁÑEZ


Còpia Permalink ELI